Sultan Alauddin Riayat Shah II

Sultan Alauddin Riayat Shah II ibni Sultan Mahmud Shah ( ; 1513 – 1564) ialah Sultan Johor pertama dari tahun 1528 hingga tahun 1564.

 Latar belakang 
Nama asal baginda ialah Raja Ali dan baginda juga dikenali dengan nama "Raja Alauddin". Baginda dilahirkan pada tahun 1513 di Kopak. Baginda merupakan anakanda kepada Sultan Melaka terakhir, Sultan Mahmud Shah dan Tun Fatimah binti Bendahara Tun Mutahir.R.O. Winstedt, ms 17. Baginda menggunakan gelaran Sultan Alauddin Riayat Shah II dan memerintah Kesultanan Johor Lama dari tahun 1528 hingga tahun 1564.

Baginda telah pergi ke Pahang menemui Sultan Pahang ke-5, Sultan Mahmud Shah ibni Sultan Muhammad Shah. Baginda telah berkahwin dengan Puteri Kesuma Dewi yang merupakan anakanda kepada Sultan Pahang ke-4, Sultan Mansur Shah ibni Almarhum Sultan Abdul Jamil Shah. Tempat pertama yang diterokai oleh baginda dan dijadikan pusat pemerintahan Kesultanan Johor Lama ialah Pekan Tua atau Pasir Raja (kini Kampung Sungai Telor).

Pada tahun 1535, seramai 400 askar Portugis yang diketuai oleh Estêvão da Gama telah menyerang Johor. Baginda telah melarikan diri ke hulu iaitu Rebat, Sayong dan memindahkan pusat pemerintahannya di sana. Salah seorang pembesar baginda iaitu Seri Nara Diraja kemudiannya meninggal dunia di Sayong dan beliau digelar "Datuk Nisan Besar".

Susulan peristiwa itu, Sultan Pahang ke-6, Sultan Muzaffar Shah ibni Sultan Mahmud Shah telah datang ke Sayong. Walau bagaimanapun, pada tahun 1536, Estêvão da Gama telah menyerang Pekan Tua kerana adiknya Paulo Da Gamma dan 30 orang Portugis telah dibunuh oleh orang Melayu. Justeru itu, satu perdamaian telah dimeterai antara kedua-dua belah pihak. Setelah itu, Sultan Alauddin Riayat Shah II kemudiannya berpindah ke Tanjung Batu yang terletak di tepi Sungai Johor dan di sanalah baginda telah membina sebuah kota yang dibina daripada susunan batu dan kemudiannya ditambah pula dengan tanah. Dengan terbinanya kota tersebut, Johor menjadi sebuah negeri yang kuat hingga dapat mematahkan serangan Aceh beberapa kali.

Baginda telah pergi ke Aru untuk membantu Ratu Aru bagi menghadapi ancaman Aceh. Pada tahun 1564, Sultan Aceh, Sultan Alauddin al-Qahhar telah menawan Aru dan manghalau orang-orang Johor. Kemudian, Aceh telah menyerang Johor Lama dari Aru. Sultan Alauddin Riayat Shah II telah ditawan dan dibawa ke Aceh dan baginda mangkat di sana kerana sakit dan dengan itu baginda digelar "Marhum Syahid di Aceh".

 Rujukan 




 Nota kaki 

 Lihat juga 
 Sejarah Johor
 Kesultanan Lingga-Riau
 Sejarah Singapura
 Sultan Johor

Pautan luar
 http://www.johordt.gov.my/pdkotatinggi/pelancongan.php?scr=pelancongan_sejarahsultan 
 http://www.4dw.net/royalark/Malaysia/malacca2.htm

Alauddin
Kategori:Sultan Johor - Melaka